Bir-rebħiet li kisbet fl-elezzjonijiet għan-nominazzjoni Demokratika li saru fl-istati Amerikani ta' California, New Jersey, New Mexico u South Dakota, Hillary Clinton għandha n-numru neċessarju ta' delegati biex tkun il-kandidata tal-partit tagħha għall-votazzjoni presidenzjali ta' Novembru li ġej. Madankollu, ir-reżistenza interna għall-kandidatura tagħha hija kbira u mhux se tkun faċli għaliha biex tgħaqqad lid-Demokratiċi warajha fix-xhur li ġejjin. Is-sitwazzjoni mhix wisq aħjar fil-kamp Repubblikan fejn bosta figuri ewlenin ta' dan il-partit għadhom ma jistgħux jaċċettaw li l-fatt li se jkun Donald Trump li se jirrappreżentahom f'Novembru li ġej. It-tmiem tal-bidu? Fir-riżultat li kisbet nhar it-Tlieta li għadda, Hillary Clinton għandha ammont ta' delegati warajha li f'kundizzjonijiet normali jkun meqjus bħala komdu biex tikseb in-nominazzjoni tal-Partit Demokratiku fil-Konvenzjoni ta' Lulju li ġej. Fil-fatt, bosta mill-ftit figuri prominenti fi ħdan il-partit tagħha li kienu għadhom newtrali, iddeċidew li jħabbru li se jkunu qegħdin jagħtu l-appoġġ tagħhom lilha. Fost dawn kien hemm il-President Barack Obama stess li nhar il-Ħamis li għadda qal li huwa entużjast biex jgħinha fil-kampanja tagħha matul iż-żmien li ġej. Huwa mistenni li Obama jibda jagħmel dan mill-ġimgħa d-dieħla stess wara l-aħħar votazzjoni għan-nominazzjoni li se ssir nhar it-Tlieta li ġej f'Washington DC. L-avversarju ta' Clinton, Bernie Sanders, però, għadu ma kkonċediex it-telfa u sostna li hu se jkun qiegħed jikkontesta l-votazzjoni tat-Tlieta li ġej minkejja l-fatt li m'għandux ċans li jilħaq in-numru globali ta' delegati li għandu bżonn għan-nominazzjoni. Qabel ma ta l-appoġġ tiegħu lil Clinton, Obama ltaqa' ma' Sanders fejn huwa mifhum li talbu biex ma jiħux deċiżjonijiet li jistgħu jtellfu l-elezzjoni lill-Partit Demokratiku fl-elezzjoni ta' Novembru. Is-senatur minn Vermont laqa' dan il-messaġġ b'mod pożittiv għax wara sostna li huwa lest li jaħdem ma' Clinton biex ma jħallix lil Trump jikseb il-presidenza. Minkejja li din mhix konċessjoni tat-telfa, wieħed jista' jeħodha bħala indikazzjoni li Sanders mhux se jfittex li jostakola l-għażla ta' Clinton fil-Konvenzjoni. Madankollu, huwa mifhum li Sanders jinsab determinat li jinfluwenza b'mod sostanzjali l-programm elettorali tal-Partit Demokratiku f'din il-konvenzjoni. Il-prijoritajiet tiegħu mistennijin li jkunu l-kontroll tas-saħħa tal-banek u l-korporazzjoni, filwaqt li jkun hemm espansjoni ta' servizzi u benefiċċji soċjali. Barra minn hekk huwa mistenni li jitlob għal riforma fis-sistema li biha d-demokratiċi jagħżlu l-kandidat tagħhom għall-presidenza hekk kif dik attwali tagħti influwenza sostanzjali lil mijiet ta' delegati li jistgħu jivvutaw kontra l-membri tal-partit tagħhom stess. Dawn il-konċessjonijiet jafu jkunu biżżejjed biex idawru lil Sanders, però l-istorja taf tkun differenti fejn jidħlu s-sostenituri tiegħu li għażlu li jappoġġjaw lil dan il-kandidat ribelluż għax ma ridux jivvutaw lil xi ħadd bħal Clinton, li hija meqjusa bħala persuna tal-partit. Il-bidu tat-tmiem? Fuq in-naħa Repubblikana s-sitwazzjoni tidher li hija aktar prekarja. Trump ilu diversi ġimgħat li ġabar in-numru ta' delegati li għandu bżonn. Madankollu, bosta membri tal-Partit Repubblikan għadhom konvinti li Trump m'għandu l-ebda ċans li jegħleb lil Clinton f'konfront dirett minħabba n-nuqqas ta' popolarità tiegħu fost il-floating voters. F'għajnejhom, ir-riskju huwa li telfa ta' din ix-xorta mhux biss tagħlaq il-bieb tal-White House f'wiċċ ir-Repubblikani, imma taf anke tippreġudika l-prestazzjoni tagħhom fl-elezzjonijiet għall-Kungress u s-Senat li ħa jsiru dakinhar tal-votazzjoni presidenzjali stess. Mod wieħed kif jistgħu jwaqqfu lil Trump milli jikseb il-kandidatura huwa li d-delegati preżenti għall-Konvenzjoni Repubblikana ta' Lulju jivvutaw biex tinbidel il-proċedura ta' nominazzjoni. Attwalment, kandidat li jkollu l-appoġġ ta' 1,237 delegat ikun moħħu mistrieħ li jingħata n-nominazzjoni fl-ewwel rawnd ta' votazzjoni. Trump irnexxielu jikseb 1,542, allura f'kuntest normali hu ma jkollux għax jinkwieta. Madankollu, id-delegati preżenti, li se jkunu 2,472 b'kollox, jistgħu jiddeċiedu li jbiddlu r-regolamenti qabel il-votazzjoni biex jgħollu l-kriterju biex wieħed jirbaħ in-nominazzjoni fl-ewwel rawnd. Deċiżjoni simili tista' tagħti l-opportunità għal ċaqliq kbir fil-preferenzi hekk kif fit-tieni rawnd numru kbir ta' pledged delegates ta' Trump, jiġifieri delegati li ntrabtu li jivvutawlu, ikollhom l-opportunità li jbiddlu l-vot tagħhom jekk ikunu jridu. Però, m'hemmx indikazzjoni ċara hux se jkun hemm kandidat li se jikkontesta lil Trump fil-Konvenzjoni. L-alternattivi possibbli huma l-aħħar kandidati li rtiraw mit-tellieqa Repubblikana għall-presidenza; jiġifieri Ted Cruz u John Kasich. Hemm għajdut fil-midja Amerikana li xi sostenituri ta' dan tal-ewwel qegħdin jaħdmu wara l-kwinti biex idawru l-opinjoni tad-delegati tal-partit kontra Trump bl-għan li titwitta t-triq għal kandidat ieħor li jista' ma jkunx Cruz stess. Min-naħa l-oħra, Kasich kien aktar dirett fl-oppożizzjoni tiegħu. F'intervista li ta għat-televiżjoni fl-aħħar jiem huwa qal li mhuwiex lest li jappoġġa lil Trump jekk dan ma jbiddilx l-attitudni u jnaqqas l-attakki personali li qiegħed jagħmel fil-konfront tal-avversarji tiegħu. Madankollu, deċiżjoni min-naħa tal-Partit Repubblikan li jittradixxi l-aktar kandidat popolari tiegħu daqstant tard fit-tellieqa żgur li toħloq konflitt intern kbir. Fil-fatt, hemm min qiegħed saħansitra jispekula li mossa ta' din ix-xorta tista' anke taqsam lill-partit hekk kif iġġibu f'konflitt dirett mal-elettorat tiegħu li s'issa ta appoġġ ċar lil Trump. Iż-żmien jagħtina parir Għaldaqstant, jidher li s-sitwazzjoni ta' Clinton se tissolva fil-jiem li ġejjin hekk kif għandha quddiemha avversarju li huwa lest li jwarrab jekk jingħata numru ta' konċessjonijiet preċiżi. Fil-każ ta' Trump l-istorja taf tkun aktar kumplessa għax bosta fi ħdan il-Partit Repubblikan iħossu li huwa ma jirrappreżentax il-valuri tagħhom. Għaldaqstant, hemm indikazzjoni li jista' jkunu hemm figuri Repubblikani prominenti li jibqgħu ma jagħtuhx l-appoġġ tagħhom bit-tama li jitfaċċa kandidat aħjar fl-aħħar minuta.